Simon, Zsolt, poslanec NR SR (2015-09-23):
Vážený pán predseda, vážený pán minister, kolegyne, kolegovia, zákon o hnojivách č. 136/2000 Z. z. máme v podobe novelizácie z dielne ministerstva pôdohospodárstva. Vystupujem v prvom rade preto, aby som upozornil predkladateľa aj spravodajkyňu na niektoré problémy v tomto návrhu zákona, a chcel by som poprosiť, aby pán minister sa venoval mojim pripomienkam, možno ešte raz si skontroloval, čo mu ľudia predložili a upravili tento zákon tak, aby sme zbytočne nešikanovali, nebuzerovali slovenských poľnohospodárov. Pretože v tejto podobe, ako je tento návrh zákona predložený, musím povedať, že je trestom pre slovenských poľnohospodárov, ktorí hospodária mimo zraniteľných území na Slovensku. Tento zákon z tohto dôvodu je aj v rozpore s programovým vyhlásením vlády, ktoré sľubovalo poľnohospodárom, že nebude ich zbytočne zaťažovať. Citujem z programového vyhlásenia vlády v časti pôdohospodárstvo: „V tejto súvislosti bude presadzovať aj zjednodušenie pravidiel krížového plnenia a celkové zjednodušenie spoločnej poľnohospodárskej politiky EÚ. Vláda bude prijímať len také vnútroštátne predpisy pre domácich výrobcov základných surovín pre potravinárske účely, ktoré nepôjdu nad rámec harmonizovanej legislatívy Európskej únie.“ Musím povedať, že tento návrh zákona je exemplárnym príkladom porušenia tohto sľubu programového vyhlásenia vlády. Je pravdou, že Európska komisia chce od nás, aby sme riešili prísnejšie zraniteľnejšie oblasti. Ministerstvo vlády Roberta Fica ale ide buzerovať poľnohospodárov v ostatnom území, ktoré od nás Brusel od nás vôbec, ale vôbec nevyžaduje. Prečo majú nahlasovať termíny pre ÚKSÚP, rôzne hlásenia, termíny dodržiavať iné, než správna farmárska prax udáva farmárom? Je to zbytočná buzerácia. O to viac, že pokiaľ farmár poruší tieto podmienky, tak dostane pokutu z tohto zákona, poruší krížové plnenie z hľadiska kontroly pre poskytovanie dotácií a ešte raz dostane sankciu v podobe zníženia podpor z Bruselu. Kolegyne a kolegovia, ako minister v roku 2004, keď sme prijímali novú legislatívu z nitrátovej smernice, sme dostali mnoho pripomienok zo strany farmárov, prečo niektoré opatrenia prijímame. Bolo to nie preto, lebo od nás Brusel to vyžadoval, ale preto, lebo pred naším vstupom ešte v roku 2000, 2002 do zákona o vodách sa dostali prísnejšie pravidlá, než od nás Brusel vyžadoval, ale potom už Brusel trval na tom, že už si ich dodržujte. Schválili ste, tak si ich dodržujte. Dnes Brusel od nás nechce, aby sme riešili územia mimo zraniteľných území, ale tento zákon ich rieši len preto, aby niektorí úradníci mali čo robiť v rámci inštitúcie ministerstva. Preto by som chcel vyzvať pána ministra, aby ešte raz prekontroloval, čo máme prijať a čo musíme a čo nemusíme prijať. Lebo som presvedčený, že keď ich skontroluje, tak z tohto návrhu zákona zostane viac-menej len § 10b a § 10c, aj to nie v plnej šírke, pretože aj tam v niektorých momentoch ideme nad rámec Európskej únie. Dovoľte, aby som uviedol jeden ďalší príklad. Smernica Európskej rady č. 2003/2003 v jeho prílohe č. 1 hovorí o hnojivách, ktoré sú povolené a vyrobené v rámci ES, Európskeho spoločenstva. Je s nimi možné voľne obchodovať. My ideme zavádzať týmto návrhom zákona, že ten, ktorý ich kúpi, je certifikované hnojivo povolené v celej Európskej únii, je v smernici, bude musieť ich nahlásiť ÚKSÚP-u. To je niečo podobné, ako keby sme chceli od každého občana Slovenskej republiky, ktorý si kúpi chleba v Rakúsku, aby išiel na veterinu nahlásiť, že kúpil som chleba. Nehnevajte sa, nemôžem to inak nazvať len buzeráciou. A ideme ďaleko, ďaleko nad rámec požiadavky Európskej únie. Nehovoriac o tom, že ono to bude mať aj zvýšený dopad na náklady pre niektorých farmárov. Zámerne sme neuviedli mimo zraniteľných území potrebu budovania hnojísk s kapacitou. Tento zákon ide zavádzať, že musí byť kapacita minimálne na tri mesiace. To znamená, že farmári, chovatelia, ktorých chceme chrániť a podporovať, budú musieť dodatočne vynakladať peniaze na budovanie týchto hnojísk, ktoré od nás ani Brusel samotný nechce. Takže ja by som chcel ešte raz vyzvať predstaviteľov, ktorí tento zákon predložili, kolegov zo SMER-u, ktorí za to pravdepodobne hlasovať budú, aby dodržali svoj sľub, ktorý dali tu v Národnej rade pri schválení programového vyhlásenia vlády, že nepôjdu nad rámec legislatívy Európskej únie a nebudú prikladať na plece slovenských farmárov požiadavky, ktoré inak nikto iný v rámci Európskej únie nemusí plniť. Áno, v zraniteľných územiach od nás Brusel chce, aby sme doharmonizovali a doriešili. To áno. Ale ostatné nie. Ďakujem pekne.